Diari Oficial de la Generalitat Valenciana


Sumari del DOGV 6838, del 10-08-2012 (2012/7797)

RESOLUCIÓ de 28 de juny de 2012, de la Direcció General d'Avaluació Ambiental i Territorial, per la qual ordena la publicació de declaracions d'impacte ambiental dels termes municipals de l'Alcora i Todolella. Expedient número 175/0993 JOQ i 182/08 AIA.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6838

Data del DOGV
:   10-08-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7797


Data del document
:   28-06-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Todolella
    * Alcora, l'
    * impacte ambiental

RESOLUCIÓ de 28 de juny de 2012, de la Direcció General d'Avaluació Ambiental i Territorial, per la qual ordena la publicació de declaracions d'impacte ambiental dels termes municipals de l'Alcora i Todolella. Expedient número 175/1767 DWO i 182/08 AIA. [2012/7797]  
De conformitat amb l'article 28 del Decret 162/1990, de 15 d'octubre, del Consell, pel qual aprova el Reglament per a l'execució de la Llei 2/1989, de 3 de març, d'Impacte Ambiental, que establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la notificació al titular, la declaració d'impacte ambiental s'ha de publicar en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 175/3729 FRV de l'Alcora i 182/08 AIA de Todolella.  
  
«Declaració d'impacte ambiental  
Expedient: 175/08-AIA.  
Títol: fàbrica de productes ceràmics per mitjà d'enfornada.  
Promotor: Inalco, SA.  
Autoritat substantiva: Direcció General per al Canvi Climàtic.  
  
Objecte: obtenció de l'autorització ambiental integrada.  
Localització: l'Alcora (Castelló).  
Descripció del projecte  
Inalco, SA, és una empresa dedicada a la fabricació de productes ceràmics en el terme municipal de l'Alcora (Castelló). L'empresa està ubicada en un entorn industrial consolidat i limita amb altres indústries pertanyents al sector ceràmic. Per les seues característiques, es troba inclosa en l'annex I de la Llei 16/2002, per la qual cosa sol·licita l'autorització ambiental integrada per a les instal·lacions. L'exercici de l'activitat es fa en una parcel·la qualificada com a sòl urbà industrial on les naus industrials disposen de solera impermeable i les zones exteriors estan pavimentades. A més de la parcel·la principal, l'empresa disposa de dos parcel·les pavimentades destinades a l'emmagatzematge de producte acabat per a l'expedició, una d'elles qualificada com a sòl urbà industrial i l'altra com a sòl no urbanitzable, la qual està pavimentada parcialment.  
En el procés industrial es consumixen 13.456 MWh aproximats anuals d'energia elèctrica en la maquinària, i 99.423.799 tèrmies anuals de gas natural en forns i assecadors. El gasoil utilitzat per als carretons i les pales carregadores s'emmagatzema en un depòsit exterior de 5.000 litres.  
El subministrament d'aigua procedix d'un pou propi (36.800 m³/any) i de la xarxa d'abastiment (4.400 m³/any), i se'n consumix en el procés industrial i en els servicis higiènics, respectivament.  
La matèria primera principal és l'argila atomitzada, que arriba a la fàbrica en camions i és descarregada en tremuges. Per mitjà de cintes transportadores i elevadors de catúfols s'emmagatzema en sitges. Un sistema de dosificació s'encarrega de fer la mescla en el percentatge adequat en el cicle de descàrrega de les sitges. La peça ceràmica, una vegada conformada en les premses hidràuliques, és sotmesa a una etapa d'assecat. Posteriorment, les peces se sotmeten a les operacions d'esmaltatge en continu i cocció en els forns.   
L'emmagatzematge dels esmalts, engalbes, serigrafies, colors ceràmics i vehicles serigràfics es fa en l'interior de les naus industrials. La preparació dels esmalts es du a terme per mòlta per via humida en un molí de boles d'alúmina. Els esmalts, una vegada preparats, s'emmagatzemen en cubells de diversos volums tancats i protegits fins que s'usen.  
Es disposa d'un magatzem de recanvis que consistix en una nau tancada en la qual s'emmagatzemen, entre altres, olis, greixos i dissolvents, en bidons o garrafes sobre estanteries amb cubells davall per a arreplegar els possibles vessaments durant la manipulació.  
Els residus s'emmagatzemen separats per tipus, envasats i identificats. Es generen residus inerts procedents de les peces crues trencades i defectuoses sense esmaltar ni coure (test cru) i la pols arreplegada en el filtre de premses, entre altres. Així mateix, es generen residus, tant de no perillosos com de perillosos, com ara envasos que han contingut matèries primeres, peces crues esmaltades, filtres d'oli, olis usats, restes d'esmalts, frites i tintes de serigrafia, etc.   
L'empresa compta amb un total de 29 focus canalitzats d'emissió de contaminants a l'atmosfera, corresponents a les ximeneres de tir forçat dels forns, assecadors, filtres de mànegues i filtres de les aspiracions.  
  
Es disposa d'aspiracions distribuïdes estratègicament en les zones on es produïx pols i nebulitzats dotades de boques de succió. Posteriorment, els gasos es depuren per mitjà de filtres de mànegues per a les zones de dosificació i premses, i filtres Srubber-Venturi amb retirada intermitent de llots, per als nebulitzats generats en les zones d'esmaltació.  
Les aigües residuals industrials es generen en les operacions de neteja de les seccions de preparació d'esmalts, en les línies d'esmaltació i en els laboratoris. D'estes seccions, per mitjà de bombament, es traslladen a la bassa d'acumulació de la depuradora d'aigua amb dosificació de floculant i coagulant. Els llots generats en la depuració s'envien a un gestor autoritzat (Azuliber), per mitjà d'una canonada directa. Les aigües aclarides es reutilitzen per a la neteja de les seccions d'esmaltació i preparació d'esmalts. La depuradora d'aigües residuals industrials està composta de 10 basses d'acumulació de 115 m³ de capacitat unitària, estan sobredimensionades respecte a les condicions normals de funcionament per a evitar sobreeiximents. En la documentació que hi ha en l'expedient s'inclou una còpia del certificat d'impermeabilitat i estanquitat de la instal·lació d'aigües residuals, composta per canals d'arreplega, trapes i basses d'emmagatzematge.  
Les aigües residuals domèstiques s'aboquen al clavegueram municipal per mitjà d'una xarxa separativa. Es disposa del permís d'abocament de l'Ajuntament de l'Alcora.  
Les aigües pluvials que cauen sobre la coberta de les naus s'arrepleguen per canalons i són conduïdes, juntament amb les que cauen en les superfícies exteriors, a una xarxa separativa d'abocament de pluvials que arriba, al final del recorregut, fins al barranc de Regatell.  
Consideracions ambientals  
L'empresa s'ubica en un entorn industrial consolidat en el que s'ubiquen altres indústries del sector ceràmic.  
Amb caràcter general, la fabricació de productes ceràmics porta associats consums elevats d'aigua i energia, i genera emissions a l'atmosfera, soroll, abocaments i residus.  
Respecte al sòl i les aigües, cal assenyalar que la ubicació de la indústria està en una zona amb accessibilitat i vulnerabilitat d'aqüífers baixa. La parcel·la, qualificada com a no urbanitzable, presenta una accessibilitat i vulnerabilitat d'aqüífers mitjana-baixa i es troba pavimentada parcialment. Hi ha risc de contaminació del sòl com a conseqüència de possibles fuites d'olis i combustibles degudes a la circulació de vehicles o camions, i per l'emmagatzematge de residus sòlids, runes o substàncies, qualsevol que siga la seua naturalesa, en les zones no pavimentades.  
Hi ha risc de contaminació del sòl en qualsevol clavill o fissura en les xarxes de canaletes i canalitzacions, i en les basses de la depuradora. Els impactes associats a l'emmagatzematge dels productes químics i a l'emmagatzematge temporal de residus perillosos són la contaminació del sòl i de les aigües subterrànies com a conseqüència de fuites i vessaments accidentals en les zones d'emmagatzematge, durant la càrrega i descàrrega, o en la manipulació dels envasos que en contenen. El projecte establix que, en el cas que un abocament líquid accidental arribe a la xarxa d'aigües pluvials, es col·locaran mitjallunes perquè el retinguen. En cas de vessaments o abocament per ruptura o bolcada d'un cubell en zones on no hi haja xarxa de canaletes, l'abocament s'arreplegarà amb materials absorbents i es gestionarà com un residu perillós.  
Els residus generats són separats en origen i emmagatzemats per a entregar-los a un gestor autoritzat. L'emmagatzematge de residus perillosos es fa en l'interior de les naus industrials.  
Respecte a l'emissió de gasos i partícules, s'emeten gasos procedents de la combustió del gas natural a través de les ximeneres de forns i assecadors, i gasos depurats a l'eixida dels filtres de mànegues i dels sistemes d'aspiració instal·lats en la planta. Hi ha risc de dispersió de partícules capturades pels filtres de mànegues durant les operacions de gestió de la pols atomitzada. Així mateix, les partícules de pols que caiguen a terra són susceptibles de ser arrossegades per l'aigua de pluja en discórrer per la parcel·la industrial, així com qualsevol substància o residu depositat en el sòl. També es generaran emissions difuses per l'alçament de pols per la circulació dels vehicles per les zones sense pavimentar de la parcel·la qualificada com a sòl no urbanitzable.  
  
L'estudi d'impacte ambiental identifica les zones amb nivells de soroll interior més significatius, les seccions de bombos, premses, finals d'esmaltadores, boxs i classificació. Quant a l'afectació acústica produïda per l'activitat en l'entorn, ha efectuat una auditoria acústica un organisme de control autoritzat en 7 punts situats en l'exterior del recinte fabril, que conclou que l'activitat no complix els límits establits en un dels punts inspeccionats per al període nocturn.  
  
En el cas de fuites i fallades de funcionament, com que es tracta d'una planta modular que pot funcionar parcialment, es detindran les seccions necessàries per a efectuar la reparació immediatament. En el projecte es detallen les actuacions que es duran a terme en cas d'emergència accidental per fuites de gas o pols, abocaments líquids accidentals, vessament per residus i infecció per legionel·la.  
Es presenta un programa de vigilància ambiental centrat en la periodicitat i la manera en què s'han de dur a terme les inspeccions rutinàries i les actuacions preventives de les emissions gasoses, abocaments, residus, i sorolls.  
Tramitació administrativa  
L'expedient d'avaluació d'impacte ambiental s'inicia amb data 23 de maig de 2008, quan envia l'Àrea de Qualitat Ambiental d'esta conselleria el certificat d'informació pública del projecte, en què s'indica que no s'hi han rebut al·legacions.  
Es va considerar suficient la documentació rebuda i es va incoar un expedient d'avaluació d'impacte ambiental.  
Afeccions legals  
El projecte està sotmés a la Llei 16/2002, d'1 de juliol, de prevenció i control integrats de la contaminació, segons el subapartat 3.5 (Instal·lacions per a la fabricació de productes ceràmics per mitjà d'enfornada amb una capacitat de producció superior a 75 Tm/dia) de l'annex I. La indústria tramita l'autorització ambiental integrada que atorga la Direcció General per al Canvi Climàtic, la qual té atribuïdes les competències en matèria de prevenció i control integrats de la contaminació.  
  
Altres afeccions considerades són:  
- La fabricació de productes d'argila per a la construcció està catalogada com a activitat potencialment contaminant de l'atmosfera.  
  
- La fabricació de productes ceràmics està inclosa com a activitat potencialment contaminant del sòl en l'annex I del Reial Decret 9/2005, de 14 de gener.  
- L'activitat està sotmesa a la legislació en matèria de residus, en particular pel que fa a la producció i gestió de residus i residus d'envasos.  
- Queda sotmesa així mateix a la legislació en matèria de contaminació acústica.  
Tot això es considera sense perjuí de les autoritzacions que calga obtindre d'altres organismes, de conformitat amb la normativa sectorial que s'aplica.  
Consideracions jurídiques  
El projecte examinat constituïx un dels supòsits en què resulta preceptiva la formulació d'una declaració d'impacte ambiental, després de la resolució administrativa que s'adopte per a aprovar-lo definitivament, segons que es desprén de l'article 5 de la Llei 2/1989, de 3 de març, d'Impacte Ambiental, i els concordants del reglament. Com establix l'epígraf j del grup 3.5 de l'annex 1 del Reial Decret Llei 1/2008, d'11 de gener, que aprova el text refós de la Llei d'Avaluació d'Impacte Ambiental de Projectes, les instal·lacions per a la fabricació de productes ceràmics per mitjà d'enfornada, en particular rajoles, amb una capacitat superior a 75 tones per dia o una capacitat d'enfornada de més de 4 m³ i de més de 300 kg/m³ de densitat de càrrega per forn, es troben sotmeses al tràmit d'avaluació d'impacte ambiental.  
 L'expedient ha observat els tràmits previstos en el Decret 162/1990, de 15 d'octubre, del Consell de la Generalitat, pel qual aprova el Reglament d'Impacte Ambiental; en la Llei 2/1989, de 3 de març, de la Generalitat, i en les altres disposicions que se li apliquen.  
  
 L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la Llei 2/1989, d'Impacte Ambiental.   
L'article 16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual aprova el Reglament Orgànic i Funcional de la Conselleria de Medi Ambient, Aigua, Urbanisme i Vivenda, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Considerar acceptable, només als efectes ambientals, el "Projecte de fàbrica de taulellets", promogut per l'empresa Inalco, SA, situada en la partida Saleretes, s/n, en el terme municipal de l'Alcora (Castelló), sempre que es duga a terme d'acord amb el que establix la documentació presentada, amb les mesures correctores proposades en l'estudi d'impacte ambiental i amb els condicionants del punt segon d'esta resolució.  
  
Segon  
Com a condicions addicionals s'establixen les següents:  
  
1. La parcel·la qualificada com a sòl no urbanitzable s'ha de regularitzar urbanísticament i s'ha de destinar a l'emmagatzematge del producte acabat en les zones pavimentades. La resta de la parcel·la sense pavimentar ha de quedar lliure de residus, runes o substàncies, qualsevol que en siga la naturalesa, que puguen ocasionar la contaminació del sòl. Els camions i vehicles no han de circular per zones sense condicionar ni pavimentar, per a evitar l'alçament de pols i la contaminació del sòl per fuites d'olis i combustibles.  
2. El test cru s'emmagatzemarà, fins que l'arreplegue un gestor autoritzat, en contenidors adequats en zones ensostrades o bé envelats. Les operacions de gestió (arreplega i emmagatzematge temporal) de les partícules capturades en els filtres de mànegues es realitzaran de manera que se n'assegure el confinament i s'evite la deposició de la pols en el sòl. S'ha d'agranar periòdicament per a mantindre la parcel·la industrial neta, fent insistència en les zones pròximes als filtres de mànegues i a les zones de recepció d'argiles, a fi d'evitar que la pols que cau es puga dispersar en l'ambient o l'arrossegue l'aigua de pluja. Els camions que transporten materials pulverulents circularan amb la càrrega coberta amb lones.  
3. Els bidons que contenen els residus líquids perillosos hauran de disposar de cubells de retenció a fi d'evitar vessaments accidentals. La capacitat del cubell ha de ser del 10% del total emmagatzemat o del volum de l'envàs més gran, s'adoptarà la xifra major de les dos.  
  
4. El programa de vigilància ambiental garantirà, en el transcurs del temps, la impermeabilitat i estanquitat del sistema de canaletes, canonades de bombament i basses d'homogeneïtzació de les aigües residuals industrials.  
5. El programa de vigilància ambiental assegurarà que les aigües pluvials abocades són netes i no arrosseguen contaminació en discórrer per la parcel·la industrial.  
6. A fi de garantir la disponibilitat de recursos hídrics per a l'activitat, l'empresa haurà de regularitzar l'explotació del pou davant de l'organisme de conca corresponent, d'acord amb la Llei d'Aigües.  
7. En relació amb el nivell de soroll generat en les instal·lacions, caldrà ajustar-se al que disposa el servici competent en la matèria d'esta conselleria, que establirà, si és procedent, les mesures necessàries que ha d'adoptar l'empresa a fi de complir amb els límits de soroll establits en la legislació.  
8. Les accions incloses en el programa de vigilància ambiental s'han de documentar, per tal d'acreditar l'adopció i execució de les mesures preventives i correctores proposades i de comprovar-ne l'eficàcia.  
  
9. Altres condicionants ambientals que s'establisquen a través de les autoritzacions sectorials que siguen aplicables.  
10. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, hauran de ser comunicats a l'òrgan competent en avaluació d'impacte ambiental, que establirà, si és procedent, l'aplicació de noves mesures correctores.  
  
Tercer  
Notificar a les parts interessades que, contra esta resolució, atés que no és un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar-se els mitjans que consideren pertinents en defensa del seu dret i dels seus interessos.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 25 de febrer de 2009.- La directora general de Gestió del Medi Natural: M. Ángeles Centeno Centeno».  
  
  
«Declaració d'impacte ambiental  
Expedient: 182/08-AIA.  
Promotor: Ajuntament de Todolella.  
Autoritat substantiva: Conselleria de Territori i Vivenda. Comissió Territorial d'Urbanisme de Castelló.  
Objecte del projecte: modificació puntual número 4 del PGOU de Todolella.  
Localització: terme de Todolella.  
Descripció del projecte  
Segons el que indica la documentació presentada, l'objecte del projecte és l'ampliació del límit del sòl urbà per a ajustar-la a la realitat geogràfica, ja que gran part d'esta parcel·la es correspon, en superfície, amb el propi carrer Carretera, comptant els fronts que hi donen amb tots els servicis urbanístics (xarxa de sanejament, xarxa d'abastiment d'aigua, paviment del carrer, rastell a les voreres, enllumenat públic i inclús una xicoteta zona de recreació amb arbratge i bancs. La superfície objecte de reclassificació comprén 1.113,00 m² pertanyents a la parcel·la cadastral número 205 del polígon 3, i es troba classificada en el planejament vigent com a sòl no urbanitzable genèric (SNUG).  
  
De la superfície reclassificada, se'n destinen 693,00 m² a zona dotacional i 420,00 m² a sòl edificable, per al qual s'establix una edificabilitat de 1.260 m² i un nombre màxim de vivendes per construir de 8.  
  
Tramitació administrativa  
El 22 de maig de 2008, el Servici Territorial d'Ordenació del Territori de Castelló envia la documentació relativa a la modificació puntual número 4 del Pla General d'Ordenació Urbana de Todolella.   
  
D'acord amb la documentació administrativa, la informació pública va ser acordada pel Ple de l'Ajuntament de 4 de setembre de 2007, es va publicar l'anunci en el Diari Mediterráneo de 19 de setembre de 2007 i en el DOGV número 5608, de 27 de setembre de 2007, no s'hi van registrar al·legacions, ni reclamacions ni impediments de caràcter ambiental, i se'n va acordar l'aprovació provisional en la sessió ordinària del Ple de 3 de desembre de 2007.  
Afeccions legals  
Patrimoni cultural: no consta en l'inventari de la Conselleria de Cultutra cap jaciment en l'àmbit de la modificació.  
Vies pecuàries: part de la superfície inclosa en l'ampliació del nucli urbà es correspon amb la via pecuària número 5, l'Assagador del camí d'Olocau del Rey, classificada en l'Orde de 29 de juliol de 1991 de la Conselleria d'Agricultura i Pesca, per la qual va aprovar la classificació de les vies pecuàries en el terme de Todolella.  
Consideracions ambientals  
La modificació número 4 del PGPU de Todolella s'ajusta als supòsits establits en la llei 9/2006, d'avaluació de plans i programes, ja que es tracta d'una modificació en matèria d'ordenació del territori urbà, rural i de l'ús del sòl (article 3) i, d'acord amb l'expedient administratiu, s'ha tramitat abans de l'entrada en vigor d'esta llei, així com de la Llei 27/2006, de 18 de juliol, que regula els drets d'accés a la informació, de participació pública i d'accés a la justícia en matèria de medi ambient.  
  
No obstant això, cal tindre en compte que:  
- La modificació esmentada no implica un canvi de model territorial del planejament vigent.  
- La superfície necessària per a desplegar els objectius de la modificació és de poca magnitud (1.113 m²), confronta amb el límit del nucli urbà actual i no requerix modificacions substancials de la conformació actual del terreny.  
- El desenvolupament de l'ús previst no implica una assignació de recursos desorbitada, respecte a la situació actual, sense perjuí que l'assignació haja de ser avaluada.  
Per tant, es pot considerar que la modificació plantejada respon als supòsits legalment com a zona d'àmbit territorial reduït i, per tant, l'avaluació ambiental es pot dur a terme per mitjà del procediment d'avaluació d'impacte ambiental.  
En primer lloc, cal assenyalar que en la documentació tramitada hi ha algunes dades errònies sobre l'àmbit de la superfície objecte de reclassificació, sobre les afeccions i infraestructures anteriors.  
En relació amb les parcel·les cadastrals afectades per la modificació, s'ha pres com a referència el Sistema d'Informació Geogràfica per al control de les ajudes agrícoles de la Política Agrària Comuna (SIGPAC), que inclou la totalitat de l'ampliació en la parcel·la 205 del polígon 3 del terme de Todolella.   
D'acord amb la consulta descriptiva i gràfica de dades cadastrals de l'Oficina Virtual del Cadastre, la superfície que es projecta modificar pertany a les parcel·les cadastrals 205, 206 i 9030 del polígon 3.  
En l'estudi d'impacte ambiental enviat s'indica que no hi ha vies pecuàries als voltants de l'actuació. D'acord amb l'orde de classificació de les vies pecuàries del terme de Todolella, amb la documentació del pla general vigent (expedient d'avaluació ambiental 158/97-AIA) i amb la informació cadastral, la parcel·la 9030 és coincident amb la carretera provinent de Forcall i amb la via pecuària número 5 Assagador del Camí d'Olocau del Rey.  
Les parcel·les edificables hauran d'ajustar-se, per tant, a les parcel·les cadastrals 205 i 206, respectant en la totalitat l'amplària de la via pecuària classificada número 5, que es correspon amb la parcel·la cadastral 9030.   
L'adequació a l'ús urbà no requerix l'execució d'obres d'urbanització, per la qual cosa no són previsibles impactes derivats d'esta acció.  
  
Tampoc es preveuen impactes paisatgístics de la construcció dels edificis destinats a ús residencial, ja que, com s'indica en el document, no es modifiquen les ordenances del planejament vigent, és a dir, es regiran per les mateixes condicions d'altures, tipologia, materials de construcció, etc., que la resta del nucli urbà.  
Els efectes negatius notables poden produir-se, per tant, en la fase de funcionament, és a dir, de les afeccions derivades de l'increment de població resultant de l'ampliació projectada, que encara que no és important en termes absoluts (màxim de 24 habitants), és significativa en termes relatius (comporta un increment d'un 15% de la població).  
  
Les afeccions possibles són totes susceptibles de minimització per l'aplicació de mesures correctores, com s'assenyala a continuació:  
  
- En relació amb els recursos hídrics: en el cas que la concessió actual de recursos hídrics atorgada per la Confederació Hidrogràfica de l'Ebre siga insuficient per a atendre les demandes de l'increment de població, serà necessària una ampliació de la concessió per part l'organisme de conca.  
- En relació amb les aigües residuals i la prevenció de la contaminació de les aigües superficials: el nucli urbà de Todolella compta amb una xarxa de clavegueram, però, contràriament al que indica la documentació presentada, s'aboquen les aigües residuals al barranc de Todolella, sense tractament, ja que les instal·lacions de depuració, previstes en el pla general aprovat en 1998, no han sigut executades.  
- En relació amb els residus sòlids urbans, cal:  
\* Aplicar les determinacions del PIR per a garantir la recollida selectiva dels residus sòlids.  
\* Introduir, si cal, les modificacions en la gestió actual per a garantir sempre la retirada correcta, el tractament o l'eliminació de l'increment de residus sòlids generats.  
Consideracions jurídiques  
La modificació del PGOU proposada es pot considerar, basant-se en el que s'ha exposat en l'apartat de consideracions ambientals, com a zona d'àmbit territorial reduït, d'acord amb el que establix l'article 2 de la Llei 9/2006, de 28 abril, sobre avaluació dels efectes de plans i programes en el medi ambient. Per tant, s'ha de fer l'avaluació ambiental per mitjà del procediment d'avaluació d'impacte ambiental, atés que es troba entre els supòsits previstos en l'annex I de l'apartat 8g del Decret 162/1990, de 15 d'octubre, que aprova el Reglament per a l'execució de la Llei 2/1989, de 3 de març, d'Impacte Ambiental, com un dels supòsits fàctics en què resulta preceptiva la formulació d'una declaració d'impacte ambiental abans de la resolució administrativa que s'adopte per a aprovar-lo definitivament, segons que es desprén de l'article 5 de la Llei d'Impacte Ambiental i els concordants del Reglament.  
  
En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, que aprova el Reglament per a l'execució de la Llei 2/1989, d'Impacte Ambiental.   
L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les declaracions i estimacions d'impacte ambiental dels projectes a què s'aplique la Llei 2/1989, d'Impacte Ambiental.  
 L'article 1 del Decret 217/2007, de 26 d'octubre, del Consell, pel qual modifica l'article 16.2 del Decret 131/2007, de 27 de juliol, del Consell, que aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, des del punt de vista ambiental i sense perjuí de les autoritzacions sectorials que se li apliquen, la modificació número 4 del PGOU de Todolella, sempre que s'ajuste a les condicions següents:  
  
1) Es mantindrà com a xarxa primària la superfície corresponent a la porció de la parcel·la cadastral 9030 del polígon 3, coincident amb la via pecuària número 5, Assagador del Camí d'Olocau del Rey, restringint, per tant, les parcel·les edificables només a la porció de les parcel·les 205 i 206, incloses en la modificació, d'acord amb el pla annex a esta resolució, en el qual s'ha superposat al pla número 3 del projecte de modificació presentat la cartografia de l'Oficina Virtual del Cadastre.  
  
2) La construcció i ocupació de les vivendes previstes quedarà supeditada a:  
a) La possibilitat real de tractament de les aigües residuals, és a dir, a la construcció i manteniment de l'estació de tractament d'aigües residuals, prevista en el Pla General d'Ordenació Urbana aprovat en 1998.  
  
b) L'obtenció de l'ampliació de la concessió de recursos hídrics per part de la Confederació Hidrogràfica de l'Ebre, en el cas que la concessió actual siga insuficient per a atendre la demanda generada per l'ampliació projectada.  
c) La instal·lació proporcional de les àrees d'aportació i de vorera, d'acord amb els criteris establits en el Pla Integral de Residus de la Comunitat Valenciana, per a garantir la recollida selectiva dels residus sòlids urbans, així com la modificació, si és el cas, de la gestió actual dels residus sòlids urbans per a garantir-ne sempre la retirada adequada, el tractament o l'eliminació.  
d) La vigilància durant la fase d'obres, com a mesura preventiva per a evitar la possible afecció al patrimoni, i la paralització de les obres i la comunicació immediata, d'acord amb el procediment establit en la legislació sectorial, si es troba qualsevol vestigi d'interés patrimonial.  
  
Segon  
Notificar a les persones interessades que contra esta resolució, atés que no és un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar-s'hi els mitjans que en defensa del seu dret consideren pertinents.  
  
Tercer  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual aprova el Reglament d'execució de la Llei 2/1989, de 3 març, d'Impacte Ambiental.  
València, 25 de febrer de 2009. La directora general de Gestió del Medi Natural: M. Ángeles Centeno Centeno».  
  
València, 28 de juny de 2012.- El director general d'Avaluació Ambiental i Territorial: Juan Giner Corell.